Mark Hanna

Marcus Alonzo Hanna (1837–1904) var en amerikansk politiker og forretningsmann. Han var formann i Den republikanske nasjonalkomité (RNC) og senator for delstaten Ohio fra 1897 til sin død i 1904. Hanna var nær venn og politisk støttespiller av William McKinley, og han brukte sin rikdom og sitt organisasjonstalent til å lede McKinleys presidentvalgkamper i 1896 og 1900.

Liv og virke 
Han vokste opp i Lisbon og Cleveland, hvor familien drev handel. Farsslekten var kvekere av ulsterskotsk herkomst, morsslekten skotske og engelske hugenotter. Han gikk Western Reserve College, men ble utvist for guttestreker og begynte å arbeide «på gulvet» i familiebedriften.

Han tjenestegjorde i unionshæren under den amerikanske borgerkrigen.

Han giftet seg i 1864 med Charlotte Rhodes, datter av industrieier David Rhodes. Hanna gikk i kompaniskap med svigerfaren, som i all hovedsak drev innen jern og kull. Hanna utvidet virksomheten og hadde nære forbindelser til jernbanene som fraktet virksomhetens gods, især Pennsylvania Railroad.

Helt siden borgerkrigen hadde Hanna støttet republikanerne. I 1880-årene gikk han selv inn i politikken som støttespiller for senator John Sherman ved presidentnominasjonene i 1884 og 1888. Da Sherman ble for gammel, begynte Hanna å arbeide for å få McKinley valgt. I 1895 trådte Hanna ut av forretningene sine for å vie seg til McKinleys presidentvalgkamp på fulltid. Året etter drev de valgkamp mot demokraten William Jennings Bryan. Mark Hanna samlet inn et hittil uhørt pengebeløp til McKinleys valgkamp.

Mark Hanna avslo en plass i president McKinleys regjering og lot seg heller oppnevne til senator for Ohio, etter at senator Sherman ble utenriksminister. Hanna ble gjenvalgt som senator av Ohios lovgivende forsamling i 1898 og 1904. Etter at McKinley ble drept i et attentat i 1901, arbeidet senator Hanna for en utbyggingsavtale for Panamakanalen, som åpnet i 1914. Selv døde han av tyfoidfeber i 1904.

Referanser

Eksterne lenker 
 
 

Senatorer fra Ohio
Forretningsfolk fra USA
Personer fra Cleveland